“ไทย” ติดเชื้อ “โควิด” เพิ่ม 28 ราย เสียชีวิตอีก 2 ป่วยสะสม 2,579 คน กระจาย 68 จว.ทั่วปท.
"ศบค." แถลง ไทยพบผู้ติดเชื้อ "โควิด-19" เพิ่ม 28 ราย เสียชีวิตอีก 2 ป่วยสะสม 2,579 คน กระจาย 68 จังหวัดทั่วประเทศ
"ศบค." แถลง ไทยพบผู้ติดเชื้อ "โควิด-19" เพิ่ม 28 ราย เสียชีวิตอีก 2 ป่วยสะสม 2,579 คน กระจาย 68 จังหวัดทั่วประเทศ
13 เม.ย. 2563

ผู้สื่อข่าวรายงานว่า วันนี้ (13 เม.ย.63)​ เวลา 12.30 น. ที่ทำเนียบรัฐบาล นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์ประจำวันว่า มีผู้ติดเชื้อรายใหม่เพิ่ม 28 ราย รวมยอดผู้ป่วยสะสม 2,579 ราย ใน 68 จังหวัด เสียชีวิตรายใหม่เพิ่ม 2 ราย รวมผู้เสียชีวิตสะสม 40 ราย และรักษาหายแล้ว 1,288 ราย
สำหรับผู้เสียชีวิตรายแรก เป็นชายไทยวัย 56 ปี มีประวัติสัมผัสผู้ป่วยยืนยันก่อนหน้านี้ โดยเริ่มป่วยตั้งแต่วันที่ 7 มี.ค.เข้ารักษาที่ รพ.เอกชนแห่งหนึ่งใน จ.สมุทรปราการวันที่ 14 มี.ค.ด้วยอาการไข้ 38 องศาฯ ไอ หอบเหนื่อย แพทย์ระบุว่าสงสัยเป็นไข้หวัดใหญ่จึงส่งตรวจไข้หวัดใหญ่สายพันธ์ เอ และ บี รวมทั้งโควิด-19 ผลตรวจไข้หวัดเป็นลบ แต่ยืนยันเป็นโควิด-19 จากนั้นในวันที่ 23 มี.ค.อาการเหนื่อยหอบมากขึ้นจนต้องใส่ท่อช่วยหายใจ และเสียชีวิตลงในวันที่ 12 เม.ย.
ส่วนอีกรายเป็นชายไทยวัย 43 ปี อาชีพพนักงานบริษัท มีประวัติเป็นโรคเบาหวาน ไตวายเรื้อรัง และไขมันในเลือดสูง เริ่มป่วยตั้งแต่วันที่ 23 มี.ค.ด้วยอาการไข้สูง 39.4 องศาฯ ไอ มีน้ำมูก เหนื่อย ถ่ายเหลว เข้ารักษาอาการที่ รพ.ในกทม.และแพทย์รักษาแล้วให้กลับบ้าน จากนั้นวันที่ 5 เม.ย.อาการไม่ดีขึ้นจึงเข้า รพ.แห่งเดิม วินิจฉัยพบปอดติดเชื้อจึงส่งตรวจพบเชื้อโควิด-19 ต่อมาวันที่ 9 เม.ย.อาการแย่ลง หอบเหนื่อยมากขึ้น และออกซิเจนในเลือดต่ำ จนกระทั่งเสียชีวิตในวันที่ 11 เม.ย.ด้วยภาวะหัวใจล้มเหลว